A BIZOTTSÁG HATÁROZATA
(2004. december 20.)
az Azori-szigetek tekintetében a 2003/54/EK irányelv egyes rendelkezéseitől való eltérésről
(az értesítés a B(2004) 4880. számú dokumentummal történt)
(Csak a portugál nyelvű szöveg hiteles)
(2004/920/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a villamos energia belső piacára vonatkozó közös szabályokról és a 96/92/EK irányelv hatályon kívül helyezéséről szóló, 2003. június 26-i 2003/54/EK európai parlamenti és tanácsi irányelvre (1) és különösen annak 26. cikke (1) bekezdésére,
mivel:
(1)
A 2003/54/EK irányelv 26. cikkének (1) bekezdése előírja, hogy azok a tagállamok, amelyek az irányelv hatálybalépése után be tudják bizonyítani, hogy szigetüzemben működő mikrorendszerük működtetésében jelentős problémák merülnek fel, eltérést kérelmezhetnek az irányelv IV., V., VI., VII., valamint III. fejezetének rendelkezéseitől a szigetüzemben működő mikrorendszerek esetében a meglévő kapacitás rendbe hozása, korszerűsítése és kibővítése tekintetében, amely eltérést számukra a Bizottság engedélyezheti.
(2)
Portugália 2004. június 29-én az Azori-szigetek tekintetében a 2003/54/EK irányelv III., IV., V., VI. és VII. fejezetének rendelkezéseitől való, határozatlan időre szóló eltérés iránti kérelmet nyújtott be a Bizottsághoz.
(3)
Az Azori-szigetek a 2003/54/EK irányelv 2. cikke (27) bekezdésének meghatározása szerint szigetüzemben működő mikrorendszernek minősül.
(4)
Az EK-Szerződés 299. cikkének (2) bekezdése elismerte az Azori-szigetek sajátos jellemzőit, amelyeket távoli elhelyezkedése, szigetjellege, kis mérete, összetett földrajza és éghajlata képvisel.
(5)
A portugál kérelemhez csatolt dokumentumok megfelelő bizonyítékkal szolgálnak arról, hogy a villamos energia terén a versenyképes piac megvalósításának célkitűzése lehetetlen vagy kivitelezhetetlen, tekintve a termelés igen alacsony szintjét, illetve azt a tényt, hogy a szigetek egymástól is elszigeteltek. Egy ilyen kis rendszerben gyakran nem lehetséges, hogy szigetenként egynél több áramfejlesztő üzem legyen, ami valószínűtlenné teszi a versengő fejlesztők meglétét. A piac mérete aligha ösztönzi az engedélykérelmek vagy a pályázati ajánlatok benyújtására. Ezen túlmenően nincs magasfeszültségű átviteli rendszer, és a termelésben kialakuló verseny hiányában az irányelvnek az elosztási rendszerek szétválasztására vonatkozó követelményei értelmüket vesztik. Ugyanezek a megfontolások érvényesek a harmadik feleknek a rendszerhez való hozzáférése terén is.
(6)
Miután megvizsgálta Portugália kérelmének jogosságát, a Bizottság meggyőződött róla, hogy az eltérés és alkalmazásának feltételei nem fogják érinteni az irányelv célkitűzéseinek megvalósítását.
(7)
Figyelembe kell azonban venni a közép- és hosszú távon lehetséges technológiai fejlesztéseket, amelyek jelentős változásokat idézhetnek elő.
(8)
A Bizottság a 2003/54/EK irányelv 26. cikke (1) bekezdésében előírtak szerint valamennyi tagállammal konzultált.
ELFOGADTA EZT A HATÁROZATOT:
1. cikk
A szigetüzemben működő mikrorendszerek esetében a meglévő kapacitás rendbe hozása, korszerűsítése és kibővítése tekintetében a IV., V., VI., VII., valamint a III. fejezet vonatkozó rendelkezéseitől eltérést biztosítanak a Portugál Köztársaság részére, az Azori-szigetek kilenc szigetére.
2. cikk
A portugál energiaügyi szabályozás nyomon követi az Azori-szigetek villamosenergia-ágazatának fejlődését, és beszámol a Bizottságnak valamennyi ott végbemenő jelentős változásról, amely a megadott eltérés felülvizsgálatát teheti szükségessé. Az első jelentést e határozat időpontja után négy évvel, a következőt az említett időpont után kilenc évvel kell benyújtani.
3. cikk
Ez az eltérés határozatlan időre érvényes. Az Azori-szigetek villamosenergia-ágazatában bekövetkező jelentős változások esetén a Bizottság felülvizsgálhatja az eltérést.
4. cikk
Ennek a határozatnak a Portugál Köztársaság a címzettje.
Kelt Brüsszelben, 2004. december 20-án.